Chrobáky bez bodiek
Napísala Kiki Prottsman.
Ilustrovali Mike Maser a Kiki Prottsman.
Toto je Jasmine.
Vedie najväčšiu firmu na chytanie chrobákov v mestečku Codeville.
Jej firma je známa, lebo ochraňuje komunitu pred problémami.
Dnes skoro ráno sa stalo niečo nečakané!
Niekto nechal otvorené dvere a do mesta unikol roj otravných chrobákov.
Tesne pred veľkou súťažou talentov!
„Preto som ťa najala!“ povedala Jasmine JD-mu.
„Ak všetky chrobáky nepochytáme do tretej poobede, bude po vystúpení!“
„To by malo byť ľahké,“ povedal JD rozhliadajúc sa okolo.
„Vidím ich pár tu, zopár tam.“
„Och, to sú bodkované chrobáky,“ povedala Jasmine.
„Tieto chrobáky sa chytajú ľahko.
Najväčšie problémy sú s chrobákmi bez bodiek.
Chrobáky bez bodiek sa hľadajú ťažšie.
Skrývajú sa tam, kde ich nečakáš, a všetko stále kazia,
až sa nakoniec zdá, že už nefunguje nič."
„Ale nie!“ zakričal JD.
„Ako ich pochytáme včas, aby sme zachránili vystúpenie?“
„Neboj sa, naučím ťa trik, ako chrobáky bez bodiek označiť.
Najprv musíš vedieť, kde NIE sú.
Prejdi sa po ulici.
Funguje všetko pri prvom kroku?
Funguje všetko pri druhom kroku?
A čo pri treťom?
Sleduj svoju trasu krok za krokom, až kým sa niečo nepokazí.
A práve tam sa ukrýva chrobák!
Teraz už vieš, kde je, tak chrobáka označ bodkami!
Daj mu meno a povedz ho nahlas.
Hneď ako to urobíš, stane sa zázrak.
Chrobák má na sebe zrazu bodky!
Teraz môžeme vyriešiť problémy, ktoré chrobák spôsobil.“
„Rýchlo, Jasmine!
Sú takmer tri hodiny!“
„Stále nám chýba jeden veľký chrobák,“ povedala Jasmine.
„Ale môj pohár na chrobáky je už plný!
Musíš ho nájsť sám.“
JD nervózne stúpol na chodník.
„Najprv musíš zistiť, kde nie je,“ šepkal sám sebe.
„Funguje všetko pri prvom kroku?
Áno.
Funguje všetko pri druhom kroku?
Áno.
A čo pri treťom?
Nie!
Keď už viem, kde chrobák je, musím mu spraviť bodky!
Pomenovať ho…
Povedať to nahlas…
Chrobák kazí lampu, tak ho nazvem Žiarko.
Zabralo to!
Označil som chrobáka!
Teraz ho môžem odstrániť a napraviť problémy, ktoré spôsobil.
Práve včas pred začiatkom veľkej súťaže talentov!“
Jasmine bola na JD-ho veľmi pyšná.
Teraz celé mesto vie, že keď niečo nefunguje,
stačí zavolať Jasmininu firmu!
Koniec.